Lakin elə hallar da ola bilər ki, arıçı bazarda formalaşan qiyməti qəbul etmir və o, özü bazar qiymətinə təsir edə bilər. Bu, o hallarda olur ki, arıçı həmin ərazidə fəaliyyət göstərən digər arıçılardan fərqli, məsələn, orqanik məhsul istehsal edir. Bu həmçinin kiçik bir istehlakçı qrupu üçün nəzərdə tutulmuş məhsul istehsalı zamanı da baş verə bilər. Bu, arıçının məhsulunun keyfiyyəti, qablaşdırılması, brend adına görə fərqləndirilməsi və s. ilə də xarakterizə olunur. Beləliklə, məhsulun qiyməti həm də maya dəyərindən əlavə tələb, təklif, mövsümi amillər, məhsulun keyfiyyəti kimi amillərdən asılı olaraq formalaşır.

| Sərbəst iş üçün tapşırıqlar

1. Sizin ərazidə fəaliyyət göstərən arıçılarla əlaqə saxlayın və məhsulun maya dəyərində hansı xərclərin üstünlük təşkil etdiyini öyrənin.
2. Məhsullar üçün qiymət qoyularkən hansı amillərin nəzərə alındığını müəyyənləşdirin.
3. Ərazidə dəyişən və sabit xərclərin nələr olduğunu müəyyənləşdirin.
4. Ərazidə arı məhsulu bazarında qiymətləri “kim”in formalaşdırdığını müəyyənləşdirin.
5. Mövsümi amillərin qiymətlərə təsir edib-etmədiyini aydınlaşdırın.
6. Ən çox hansı növ arı məhsuluna tələb olunduğunu öyrənin.
7. Məhsulların topdan, yoxsa pərakəndə satış formasında satıldığı və onların istehlakçıya çatdırılma formalarını öyrənin.